Nuusbrokkies – AP Kerk Moot Sentraal
Jakaranda Park Aftree-oord is op TV!
November 9, 2020 April 6, 2021 APK MootSentraalLeave a comment
Op 27 Oktober het 'n filmspan 'n video by Jakaranda Park Aftree-oord kom skiet vir die TV program "Huppel in my Stap" op Kyknet. Heelparty van ons gemeente se mense woon daar.
Die TV program wys al die aktiwiteite wat daar beskikbaar is. Daar is onder andere Bingo, musiekgroep, oefengroep, stapgroep en aan die geestelike 'n Bybelstudie groep wat Ds Leon lei. So ook was Ds Leon ook met die verfilming daar en het die Bybelstudie groep gelei op n meesterlike wyse.
Die uitsaaidatum sal later bekend gemaak word.
Posted in Algemene nuus, Nuusgebeure
Die AP Kerk Moot Sentraal het elke jaar 'n tiende maand dankoffer geleentheid waar die gemeente die kans kry om 'n spesiale bydrae te lewer om die kerk se koffers aan te vul. Ten spyte van Covid-19 het ons hierdie jaar die gebruik voortgesit.
Die tiende maand dankoffer projek word gebruiklik afgesluit met 'n feestelikheid en hierdie jaar was geen uitsondering nie. Die geleentheid is sommer met 'n potjiekoskompetisie en gemeente afsluiting gekombineer en was 'n pragtige dag vol pret.
Die potjiekos makers het reeds teen 12:00 hul potte aan die gang begin kry terwyl die res van die gemeente teen 14:00 kom saam kuier het. Om die geleentheid in te kleur het Ryan Walt en Steven Sterling vir ons kom musiek maak. Ryan speel panfluit en Steven sing.
Om die geldinsameling aan te moedig is daar 'n "kontrêpsie" aan die kinders se swaaie vasgemaak – basies 'n emmer met 'n tou waaronder 'n slagoffer sit om natgegooi te word. Die gedagte was om Ds Leon nat te gooi met elke insameling mylpaal wat ons bereik – R60 000, R120 000 en R150 000. Spoedig het iemand die geleentheid gekry om die dominee nat te gooi. Maar hy kom toe vorendag met die idee dat enigiemand met 'n R100 donasie 'n ander kan uitdaag om natgegooi te word. Nodeloos om te sê was meer as die helfte van die gemeentelede teenwoordig spoedig sopnat.
Die natgooi uitdaging, tesame met koeldrank, roomys, pannekoek en roomys verkope, sowel as 'n suksesvolle veiling het tot gevolg gehad dat dominee nie lank gewag het tot die R120 000 natgooi plaasgevind het nie…
Kort voor 17:00 het Ryan en Steven rondgegaan om die potte te beoordeel, waarna die gemeente hul etekaartjies kon gaan ingee om van die heerlike potte in te skep en saam te geniet. Die etekaartjies het ook 'n heerlike bakkie nagereg ingesluit.
Die middag se verrigtinge is afgesluit met die aankondiging van die wenners van die potjiekoskompetisie. Die eerste plek het gegaan aan Zander Scheuer met sy tradisionele beesvleispot. Jaco Delport het tweede plek gekry met sy paprika hoenderpot en Wynand Coetzee het weggestap met derde plek vir sy ystervarkpot.
Die laaste opwinding het gekom toe Ds Leon en sy liewe vrou Hettie natgegooi is met 'n massiewe skottel yswater nadat die R150 000 merk bereik is.
Dit was voorwaar 'n heerlike dag. Die geleentheid om na maande se inperking saam te kon kuier was besonders.
Die ouderlingeraad se teetuin…
September 14, 2020 April 6, 2021 APK MootSentraalLeave a comment
Op Vrydag 11 September 2020 het die Ouderlingeraad 'n teetuin gehad om fondse in te samel. Dit was heerlik om weer saam met gemeentelede te kuier nadat ons vir lank in 'n grendelstaat verkeer het wat ons verhinder het om samekomste te hou.
Met die korrekte protokolle in plek om higiëne en sosiale afstand te verseker kon gemeentelede 'n stukkie koek koop, of sommer 'n hele een! Buiten koeke was daar ook heeeerlike boereworsrolle te koop – aandete uitgesorteer!
'n Heerlike "Miljoenêrs" Sjokoladekoek is vinnig net daar op die ingewing van die oomblik opgeveil tussen diegene wat by die geleentheid was en het 'n hele R500 ingewin vir die kerk se koffers!
Ander heel koeke is per Whatsapp "geadverteer" en het vinnig verkoop onder gemeentelede wat nie self daar kon wees nie.
Dit was voorwaar vet pret om nie net uit die huis te kom nie, maar ook saam te kuier en te hoor hoe dit met almal gaan.